**Fakulta riadenia a informatiky**

**ŽILINSKEJ UNIVERZITY V ŽILINE**

Adresa dekanátu: Univerzitná 8215/1, 010 26 Žilina

Študijný referát fakulty: 041/513 4061, 4062
Číslo faxu: 041/513 4055

**www stránky fakulty:** [http://www.fri.uniza.sk](http://www.fri.utc.sk/)
**e-mail:** studref@fri.uniza.sk

**Informácia o možnosti štúdia**

**Formy a dĺžka štúdia:**

bakalárske - denné - 3 roky

inžinierske - denné - 2 roky

doktorandské - denné - 3 roky
doktorandské - externé - 5 rokov

**Akreditované študijné programy
pre akademický rok 2015/2016**

**BAKALÁRSKE ŠTÚDIUM**

**informatika** - len denná forma štúdia

## manažment - len denná forma štúdia

## počítačové inžinierstvo - len denná forma štúdia

##### INŽINIERSKE ŠTÚDIUM (pre absolventov bakalárskeho štúdia)

**informačné systémy**

- len denná forma štúdia

**informatické nástroje na podporu rozhodovania**

- len denná forma štúdia

**aplikované sieťové inžinierstvo** [angl. Network engineering]

- len denná forma štúdia

**manažment** - len denná forma štúdia

 **počítačové inžinierstvo** - len denná forma štúdia

**DOKTORANDSKÉ ŠTÚDIUM** (pre absolventov inžinierskeho štúdia)

manažment

aplikovaná informatika

**Podrobné informácie o študijných programoch** (učebné plány, informačné listy predmetov) **nájdete na** [**http://vzdelavanie.uniza.sk/vzdelavanie/plany.php**](http://vzdelavanie.uniza.sk/vzdelavanie/plany.php)**.**

**Študenti študijných programov informatika a počítačové inžinierstvo môžu získať motivačné odborové štipendium podľa stanovených kritérií.**

**Predpokladaný počet prijatých uchádzačov do 1. ročníka**:

pracovisko Žilina:

denné bakalárske štúdium informatika: 280

denné bakalárske štúdium manažment: 80

denné bakalárske štúdium počítačové inžinierstvo: 60

denné inžinierske štúdium informačné systémy: 80

 manažment: 60

 počítačové inžinierstvo: 20

 informatické nástroje na podporu rozhodovania: 20

 aplikované sieťové inžinierstvo: 20

**Povinné prílohy k prihláške** -elektronickú prihlášku na bakalárske štúdiu je potrebné vytlačiť, dať potvrdiť na strednej škole, priložiť k nej doklad o zaplatení poplatku za prijímacie konanie a prihlášku zaslať na adresu fakulty. **Povinnou prílohou pre študijný odbor Manažment je overená kópia vysvedčenia z predposledného ročníka štúdia (nie maturitného ročníka).**

**Jazykové predpoklady** - štúdium na fakulte, vrátane možnosti absolvovania niektorej z jeho súčastí vo vyšších ročníkoch v zahraničí, si vyžaduje od uchádzačov znalosť aspoň jedného zo svetových jazykov minimálne v rozsahu gymnaziálneho učiva.

**Zdravotná spôsobilosť** - fakulta nevyžaduje lekárske potvrdenie o zdravotnej spôsobilosti k vysokoškolskému štúdiu a akceptuje prihlášky bez lekárskeho potvrdenia.

**Podmienky Prijatia a FoRma prijímacieho konania na bakalárske Štúdium**

**Základnou podmienkou** prijatia na bakalárske štúdium(študijný program prvého stupňa) je získanie úplného stredného vzdelania alebo úplného stredného odborného vzdelania (Zákon o vysokých školách č. 131/2002 Z. z.).

**Ďalšie podmienky prijímania na bakalárske štúdium na Fakulte riadenia a informatiky ŽU v Žiline pre akademický rok 2015/2016**

V súlade s § 57 zákona č. 131/2002 Z. z. sa prijímacie konanie na bakalárske študijné programy na Fakulte riadenia a informatiky (FRI) ŽU v Žiline pre akademický rok 2015/2016 bude riadiť týmito zásadami:

Všetci uchádzači o bakalárske štúdium sa musia v deň prijímacích skúšok dostaviť na miesto určené v pozvánke na prijímacie pohovory. V prípade, že uchádzač spĺňa podmienky na prijatie bez prijímacích skúšok, tieto výsledky skontroluje komisia v deň prijímacích skúšok.

**Bez prijímacích skúšok**

1. Absolventi všetkých stredných škôl, ktorí boli počas stredoškolského štúdia úspešnými riešiteľmi matematickej (MO), fyzikálnej (FO) olympiády alebo olympiády v informatike (IO) v oblastnom (regionálnom), v republikovom, resp. vyššom kole za predpokladu, že zmaturovali z predmetu matematika.
2. Absolventi všetkých stredných škôl, ktorí sa počas štúdia zúčastnili národného kola CISCO sieťových akadémií a v súhrnnom hodnotení v kategóriách UNI, resp. PT sa umiestnili medzi prvými piatimi súťažiacimi.
3. Absolventi všetkých stredných škôl, ktorí v aktuálnom školskom roku, resp. v predchádzajúcich školských rokoch, absolvovali externú časť maturity z matematiky a dosiahli percentil aspoň 60.
4. Absolventi všetkých stredných škôl, ktorí v aktuálnom školskom roku absolvovali testy SCIO všeobecných študijných predpokladov alebo matematika a dosiahli percentil aspoň 60.
5. Na študijný program manažment aj absolventi gymnázií a obchodných akadémií[[1]](#footnote-1), ktorých aritmetický priemer za predposledný ročník štúdia (nie maturitný ročník) nepresahuje 1,50.

# Prijímacie skúšky

Ostatní absolventi stredných škôl, ktorí nespĺňajú podmienky prijatia bez prijímacích skúšok sú prijímaní na základe výsledku prijímacích skúšok v poradí podľa celkového dosiahnutého počtu bodov až do naplnenia kapacitných možností fakulty. Na prijímacích skúškach sa formou testu overujú nielen znalosti v rozsahu gymnaziálneho učiva z matematiky ale i schopnosti všeobecného logického myslenia.

Uchádzač o prijatie na viac študijných programov vyznačí ich preferenciu poradím na prihláške a **zaplatí len jeden poplatok**. V prípade úspešného absolvovania prijímacích skúšok bude prijatý v poradí podľa preferencie na ten študijný program, ktorého požiadavky splní.

**Priebeh prijímacej skúšky**

Po uzávierke prihlášok posiela fakulta uchádzačom pozvánku na prijímaciu skúšku, ktorá okrem podrobných informácií o priebehu prijímacej skúšky obsahuje aj pridelený identifikačný kód uchádzača a číslo miestnosti, v ktorej bude absolvovať prijímaciu skúšku. Po registrácii a overení splnenia podmienky podľa ustanovenia § 56 ods. 1 zákona absolvuje uchádzač test z matematiky a logického myslenia v časovom limite 180 minút. Po ukončení sú testy skenované, automaticky vyhodnotené a **predbežné výsledky sú ešte v deň prijímacej skúšky zverejnené** na internetovej stránke http://vzdelavanie.uniza.sk/prijimacky/. Prístup ku svojím výsledkom získa uchádzač po zadaní svojho priezviska a identifikačného kódu.. Po uzavretí prijímacieho konania okrem výsledku prijímacej skúšky má k dispozícii aj kompletné zadanie riešených testov s vyznačenými správnymi odpoveďami. Písomné rozhodnutie o výsledku prijímacej skúšky odošle dekanát fakulty uchádzačovi do 14 dní od termínu konania prijímacích skúšok.

**Podmienky Prijatia a FoRma prijímacieho konania na inŽinierske Štúdium**

**Základnou podmienkou** prijatia na inžinierske štúdium(študijný program druhého stupňa) je získanie vysokoškolského vzdelania prvého stupňa alebo vysokoškolské vzdelanie druhého stupňa podľa § 56 ods. 2 (Zákon o vysokých školách č. 131/2002 Z. z.).

**Ďalšie podmienky prijímania na inžinierske štúdium na Fakulte riadenia a informatiky ŽU v Žiline pre akademický rok 2015/2016:**

Ďalšou podmienkou prijímania na štúdium inžinierskych študijných programov (študijné programy druhého stupňa) na FRI ŽU v Žiline pre akademický rok 2015/2016 je absolvovanie študijného programu prvého stupňa (Bc.) v rovnakom alebo príbuznom študijnom odbore.

V súlade s § 57 zákona č. 131/2002 Z. z. sa prijímacie konanie na inžinierske študijné programy

na FRI ŽU v Žiline pre akademický rok 2015/2016 bude riadiť týmito zásadami:

V prípade absolventov iných fakúlt je súčasťou prihlášky na inžinierske štúdium aj overená kópia dokladu o úspešnom absolvovaní bakalárskeho štúdia a dodatok k diplomu (resp. potvrdený výpis absolvovaných predmetov s ich klasifikáciou) a zadanie projektu. Ak má študijný program zamerania, uchádzač ho musí v prihláške uviesť, prípadne uviesť zoznam zameraní v poradí svojho záujmu.

# Prijímacie skúšky

Po uzávierke prihlášok posiela fakulta uchádzačovi pozvánku na prijímaciu skúšku, ktorá okrem informácií o priebehu prijímacej skúšky obsahuje aj číslo miestnosti, v ktorej bude skúšku absolvovať. Po registrácii absolvuje uchádzač test z predmetov predpísaných pre daný inžiniersky študijný program v stanovenom časovom limite. Výsledky sú zverejnené ešte v deň prijímacích skúšok na internetovej stránke http://vzdelavanie.uniza.sk/prijimacky/. Prístup ku svojím výsledkom získa uchádzač po zadaní svojho priezviska a identifikačného kódu. Písomné rozhodnutie o výsledku odošle dekanát fakulty uchádzačovi do 31.7.2015.

Tí uchádzači, ktorí úspešne absolvovali predpísané predmety počas bakalárskeho štúdia, môžu písomne požiadať dekana fakulty o odpustenie tejto podmienky. Písomná žiadosť je súčasťou prihlášky.

**Predmetom prijímacej skúšky do 1. ročníka dvojročného inžinierskeho** **štúdia** sú:

**Informačné systémy**, **Informatické nástroje na podporu rozhodovania** – znalosti v rozsahu predmetu 5BF019 matematická analýza 3 a z predmetu 5BA030 pravdepodobnosť a štatistika.

**Počítačové inžinierstvo** – znalosti v rozsahu predmetu 5BH020 počítačové inžinierstvo.

**Manažment** – znalosti v rozsahu predmetu 5BM010 manažment 1.

Na tieto študijné programy budú uchádzači prijatí podľa poradia na základe váženého študijného priemeru za bakalárske štúdium (v ktorom je započítaná aj klasifikácia z predmetov prijímacej skúšky) až do naplnenia kapacitných možností fakulty.

**Aplikované sieťové inžinierstvo** – znalosti v rozsahu predmetov 5BH001 logické systémy, 5BS001 operačné systémy, 5BI039 informatika 3, 5BF019 matematická analýza 3, 5BH018 číslicové počítače, 5BA030 pravdepodobnosť a štatistika. Pre zameranie sieťová infraštruktúra taktiež aj znalosti v rozsahu predmetov 5BN003 počítačové siete 1, 5BN004 počítačové siete 2, 5BN011 počítačové siete 3, 5US004 analýza procesov.

Uchádzači pre tento študijný program budú prijatí v poradí podľa váženého študijného priemeru známok z predpísaných predmetov až do naplnenia kapacitných možností fakulty.

Na **konverzné trojročné inžinierske študijné programy** sú uchádzači prijímaní bez prijímacej skúšky na základe váženého študijného priemeru za bakalárske štúdium.

**Podmienky Prijatia a FoRma prijímacieho konania doktorandské Štúdium**

**Základnou podmienkou** prijatia na doktorandské štúdium(študijný program tretieho stupňa) je získanie vysokoškolského vzdelania druhého stupňa podľa § 56 ods. 3 (Zákon o vysokých školách č. 131/2002 Z. z.).

**Ďalšie podmienky prijímania na doktorandské štúdium na Fakulte riadenia a informatiky ŽU v Žiline pre akademický rok 2015/2016:**

Ďalšou podmienkou prijímania na štúdium doktorandských študijných programov (študijné programy tretieho stupňa) na FRI ŽU v Žiline pre akademický rok 2015/2016 je absolvovanie študijného programu inžinierskeho štúdia (Ing.) v rovnakom alebo príbuznom študijnom odbore.

**Dôležité informácie a termíny**

**Deň otvorených dverí:**  13.2.2015 o 10.00 hod. pracovisko Žilina

**Termín podania prihlášky na prijímacie konanie:**

 **podania prihlášok prijímacie konanie**

**Bakalárske štúdium:** do 31.3.2015 4.6.2015

**Inžinierske štúdium:** do 31.3.2015 4.6.2015

**Doktorandské štúdium:** do 31.5.2015 18.–19.6.2015

**Poplatok za prijímacie konanie 1. a 2. stupeň:**

* elektronická prihláška: 25,00 €
* klasická prihláška: 30,00 €

**Poplatok za prijímacie konanie 3. stupeň:**

* elektronická prihláška: 30,00 €
* klasická prihláška: 30,00 €

**Poplatok za prijímacie konanie:** - treba uhradiť za každú prihlášku zvlášť na adresu:

Žilinská univerzita v Žiline, Univerzitná 1, 010 26 Žilina
banka: Štátna pokladnica

číslo účtu v tvare IBAN: SK96 8180 0000 0070 0026 9909

variabilný symbol: 10531 – bakalárske štúdium

 10532 – inžinierske štúdium

 10533 – doktorandské štúdium

 konštantný symbol: 0308

**Spôsob úhrady**: platbu je možné uskutočniť prevodom z účtu, alebo

 poštovou poukážkou na vyššie uvedený účet.

**Povinné prílohy k prihláške:**

Elektronickú prihlášku na bakalárske štúdiu je potrebné vytlačiť, dať potvrdiť na strednej škole, priložiť k nej doklad o zaplatení poplatku za prijímacie konanie a prihlášku zaslať na adresu fakulty.
**Povinnou prílohou pre študijný odbor Manažment je overená kópia vysvedčenia z predposledného ročníka štúdia (nie maturitného ročníka).**

Nekompletná prihláška na štúdium, resp. prihláška na štúdium zaslaná po stanovených termínoch nebude akceptovaná! V prípade neúčasti, resp. neúspešnosti na prijímacom konaní fakulta poplatok za prijímacie konanie nevracia!

Pri úhrade poplatku z členských krajín EÚ, zmluvné krajiny EHP, územia ktoré sú považované za súčasť EÚ (čl. 299 Rímska zmluva) a krajiny, ktoré dobrovoľne pristúpili k SEPA použiť BIC: **SPSRSKBAXXX,** IBAN: **SK96 8180 0000 0070 0026 9909.**

Poplatky za štúdium: podľa vysokoškolského zákona. Informácie o výške školného na príslušný akademický rok Žilinská univerzita v Žiline v stanovených termínoch uverejní na webových stránkach.

**Ubytovanie študentov:** ubytovacie zariadenie Žilinskej univerzity v Žiline, podľa ubytovacej kapacity
s uvážením vzdialenosti trvalého bydliska od sídla univerzity

**Poplatok za ubytovanie:** ubytovacie zariadenie Žilinskej univerzity v Žiline 41,00 € – 51,00 €/mesačne

**Stravovanie:** stravovacie zariadenie Žilinskej univerzity v Žiline

**Poplatok za stravu:** od1,62 €/jedlo.

**Prijatie zahraničných študentov**:

Zahraniční uchádzači o štúdium sa prijímajú na základe príslušných medzištátnych dohôd alebo ak študujú v inom ako štátnom jazyku uhrádzajú školné podľa podmienok uvedených v § 92 ods. 8 zákona o vysokých školách. Školné je stanovené smernicou ŽU v Žiline a zverejnené pre príslušný akademický rok na webovej stránke univerzity. U uchádzačov, ktorí aktívne neovládajú slovenský alebo český jazyk, vyžaduje sa úspešne absolvovanie jazykovej prípravy (s jej možnosťou absolvovania aj na ŽU v Žiline). Uchádzači z ČR môžu na podanie prihlášky o štúdium použiť formulár platný v ČR.

**Uplatnenie absolventov**

***Bakalárske študijné programy***

**Informatika**

**(študijný odbor informatika)**

Absolventi študijného odboru získajú základné poznatky z informatiky. Budú schopní pracovať so softvérom informačných systémov podnikov, podieľať sa na jeho tvorbe a realizácii, získajú znalosti z podnikania. Typické uplatnenie absolventov je vo všetkých priemyselných odvetviach, vo verejnej správe, v súkromnej sfére a ako samostatní podnikatelia. Štúdium pripravuje odborníkov, ktorí ovládajú výpočtovú techniku a vedia uplatniť moderné informačné technológie, vytvára predpoklady pre ďalší kvalifikačný rast v oblasti informatiky v rámci inžinierskeho štúdia.

# Manažment

**(študijný odbor manažment)**

Absolvent prvého stupňa študijného programu manažment sa uplatní ako riadiaci pracovníknižšej úrovne riadenia podniku a to v rôznych firmách, podnikoch a inštitúciách - na rôznych riadiacich a organizačných postoch. Bude kompetentný ovládať problematiku nástrojov a procesov riadenia podniku, bude disponovať znalosťami o postupoch a technikách manažmentu, dokáže riešiť bežné problémy realizácie vybraných častí manažérskych systémov a situácií.

**Počítačové inžinierstvo**

**(študijný odbor počítačové inžinierstvo)**

Absolvent je pripravený pokračovať v inžinierskom štúdiu, alebo sa uplatniť v podnikoch a inštitúciách pri projektovaní, nasadzovaní, prevádzke, údržbe a inovácii počítačových systémov, prostriedkov komunikačnej techniky, priemyselnej automatizácie, meracej a diagnostickej techniky a podobne. Uplatní sa pri vývoji číslicových systémov na báze mikropočítačov a programovateľných obvodov, čo mu umožňuje pracovať tiež na pozícii vývojového pracovníka, konštruktéra, prípadne technológa.

***Inžinierske študijné programy***

**Informačné systémy**

**(študijný odbor informačné systémy)**

Inžinierske štúdium v študijnom programe informačné systémy pripravuje absolventa nachádzať a prezentovať vlastné riešenia problémov pri výskume, vývoji, projektovaní a návrhu programových prostriedkov na podporu rozhodovaní, informačných systémov a počítačových systémov. Po skončení štúdia je absolvent pripravený viesť, prispôsobovať a implementovať moderné informačné technológie v rôznych aplikačných oblastiach a pracovať efektívne ako jednotlivec i ako člen alebo vedúci tímov.

**Manažment**

**(študijný odbor manažment)**

Absolvent 2. stupňa študijného programu manažment sa uplatní ako odborník, ktorý vie navrhovať, riadiť a optimalizovať sociálno-ekonomické a spoločenské procesy s dôrazom na prácu s informáciami a významným využívaním prostriedkov informatiky. Uplatní sa pri zastávaní vedúcich a riadiacich funkcií v rôznych oblastiach aplikácií informačnej techniky v spoločenskej a hospodárskej praxi (v rôznych podnikoch, organizáciách a v štátnej sfére, vo výrobných, vývojových, obchodných, komunikačných a servisných činnostiach).

**Počítačové inžinierstvo**

**(študijný odbor počítačové inžinierstvo)**

Absolvent je pripravený pokračovať v štúdiu na treťom stupni, alebo sa uplatniť vo výskumných a vývojových inštitúciách zameraných na oblasť počítačových systémov, ako riešiteľ komplexných projektov. Môže sa tiež uplatniť v podnikoch, ktoré sa venujú vývoju a nasadzovaniu výpočtovej techniky a číslicových systémov vo všetkých oblastiach hospodárstva.

**Informatické nástroje na podporu rozhodovania**

**(študijný odbor informačné systémy)**

Absolventi študijného programu informatické nástroje na podporu rozhodovania získajú pokročilé poznatky z informatiky a budú môcť uplatniť sa na rôznych stupňoch riadenia v softvérových firmách, v priemyselných podnikoch, vo vzdelávacej sústave, ako vo verejnom tak aj v súkromnom sektore, v bankovníctve, doprave, zdravotníctve, ekológii atď. Navyše sa vedia uplatniť na miestach vývojárov aplikačného softvéru, systémových analytikov a programátorov.

**Aplikované sieťové inžinierstvo**

**(študijný odbor aplikovaná informatika)**

Absolventi študijného programu nájdu uplatnenie na domácom i medzinárodnom trhu práce v mnohých odvetviach hospodárstva, a to tak v súkromnom, ako aj vo verejnom sektore. Uplatnia sa prakticky vo všetkých odvetviach, ktoré využívajú metódy a prostriedky informatiky a informačno-komunikačných technológií na riadenie a správu procesov (priemyselné podniky, bankovníctvo, doprava, zdravotníctvo, vzdelávacie inštitúcie a pod.). Absolventi druhého stupňa sú pripravení aj na štúdium študijných programov tretieho stupňa vysokoškolského vzdelávania.

***Doktorandské študijné programy***

**Aplikovaná informatika**

**(študijný odbor aplikovaná informatika)**

Absolvent vysokoškolského vzdelania tretieho stupňa v odbore aplikovaná informatika ovláda vedecké metódy výskumu a vývoja v oblasti aplikovanej informatiky s orientáciou najmä na metódy, technológie a prostriedky aplikovanej informatiky riešenia problémov vybraných aplikačných oblastí. Má osvojené zásady samostatnej a tímovej vedeckej práce, ovláda vedecké formulovanie problémov (abstraktná formalizácia), spôsoby prezentácie výsledkov a prenos vedeckých výsledkov do praxe a pozná právne a environmentálne aspekty nových riešení, etické a spoločenské stránky vedeckej práce. Absolvent si je vedomý spoločenských, morálnych, právnych a ekonomických súvislostí svojej profesie. Pozná potreby sústavného profesionálneho rozvoja a celoživotného vzdelávania, aby mohol vykonávať výskum s vysokou mierou tvorivosti a samostatnosti, viest veľké projekty a brať zodpovednosť za komplexné riešenia. Uplatnenie je možné nájsť ako člen tvorivého tímu alebo jeho vedúci vo verejnom aj súkromnom sektore, vo všetkých odvetviach, kde je potreba vysokokvalifikovanej práce v oblasti aplikovanej informatiky.

**Manažment**

**(študijný odbor manažment)**

Absolvent vysokoškolského vzdelania tretieho stupňa v odbore manažment sa zoznámi so všeobecnou metodológiou vedeckého výskumu, získa najnovšie poznatky o súčasnom stave vedeckého poznania, nadväzuje na ne a samostatnou vedecko-výskumnou prácou posúva vpred súčasnú úroveň poznania v teórii a praxi manažmentu. Ovláda vedecké metódy výskumu a vývoja v oblasti manažmentu s orientáciou najmä na metódy a prostriedky operačného výskumu pre riešenie rozhodovacích problémov vybraných častí manažmentu. Ďalej si osvojí zásady samostatnej a tímovej vedeckej práce, vedecké formulovanie problému (technické zadanie) a jeho cieľov, právne a environmentálne aspekty nových riešení, etické a spoločenské súvislosti. Absolvent si je vedomý spoločenských, morálnych, právnych a ekonomických súvislostí svojej profesie; potreby sústavného profesionálneho rozvoja a celoživotného vzdelávania, aby mohol vykonávať výskum. Uplatnenie je možné nájsť ako člen tvorivého tímu alebo jeho vedúci vo verejnom aj súkromnom sektore, v bankovníctve, doprave, zdravotníctve a všade tam, kde sú potreby vedeckej práce v oblasti manažmentu.

**Koordinátorka pre prácu so študentmi so špecifickými potrebami:**

RNDr. Zuzana Borčinová, tel.: 041/513 4279

e-mail: zuzana.borcinova@fri.uniza.sk

1. všetky študijné odbory, ktoré obsahujú v názve výraz „gymnázium„ a „obchodná akadémia„ [↑](#footnote-ref-1)